Document ID: 32014R1112

REGOLAMENT TA' IMPLIMENTAZZJONI TAL-KUMMISSJONI (UE) Nru 1112/2014
tat-13 ta' Ottubru 2014
li jistabbilixxi format komuni għall-iskambju tat-tagħrif dwar l-indikaturi ta' perikli kbar mill-operaturi u s-sidien tal-impjanti taż-żejt u tal-gass li jinsabu lil hinn mill-kosta u format komuni għall-pubblikazzjoni tat-tagħrif dwar l-indikaturi ta' perikli kbar mill-Istati Membri
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2013/30/UE tal-Parlament Ewropew u tal-Kunsill tat-12 ta' Ġunju 2013 dwar l-operazzjonijiet taż-żejt u tal-gass offshore u li temenda d-Direttiva 2004/35/KE (1), u b'mod partikulari l-Artikoli 23(2) u 24(2) tagħha,
Billi:
(1)
L-Istati Membri huma obbligati jiżguraw li l-operaturi u s-sidien tal-impjanti taż-żejt u tal-gass li jinsabu lil hinn mill-kosta jagħtu lill-awtorità kompetenti mill-inqas id-dejta dwar l-indikaturi ta' perikli kbar kif speċifikat fl-Anness IX tad-Direttiva 2013/30/UE. Dak it-tagħrif għandu jippermetti lill-Istati Membri jipprovdu twissija bikrija tad-degradazzjoni potenzjali tal-ilqugħ tas-sigurtà li jkun kruċjali mil-lat ambjentali, u għandu jippermettilhom jieħdu miżuri ta' prevenzjoni, fosthom fid-dawl tal-obbligi tagħhom skont id-Direttiva 2008/56/KE tal-Parlament Ewropew u tal-Kunsill (id-Direttiva Kwadru dwar l-Istrateġija Marina) (2).
(2)
It-tagħrif għandu juri wkoll l-effettività globali tal-miżuri u l-kontrolli implimentati mill-operaturi u s-sidien individwali, u mill-industrija b'mod ġenerali, sabiex jiġu evitati aċċidenti kbar u jitnaqqsu r-riskji għall-ambjent. Barra minn hekk, it-tagħrif u d-dejta mogħtija għandhom jiżguraw li l-prestazzjoni tal-operaturi u s-sidien individwali tkun tista' titqabbel fl-Istat Membru u li l-prestazzjoni tal-industrija b'mod ġenerali tkun tista' titqabbel fost l-Istati Membri.
(3)
In-nuqqas ta' format komuni għar-rappurtar tad-dejta fl-Istati Membri kollha jagħmilha diffiċli li wieħed jaqsam dejta komparabbli fost l-Istati Membri u jagħmel dan il-qsim wieħed mhux affidabbli. Format komuni għar-rappurtar tad-dejta mill-operaturi u s-sidien lill-Istat Membru għandu jipprovdi trasparenza rigward il-prestazzjoni ambjentali u dik marbuta mas-sikurezza tal-operaturi u s-sidien u għandu jipprovdi tagħrif komparabbli għall-Unjoni kollha dwar is-sikurezza tal-operazzjonijiet taż-żejt u tal-gass lil hinn mill-kosta u jiffaċilita t-tixrid tat-tagħlim li joħroġ mill-aċċidenti l-kbar u minn aċċidenti li jkunu ġew evitati bi ftit.
(4)
Biex jitkattru l-fiduċja tal-pubbliku fl-awtorità u l-integrità tal-operazzjonijiet taż-żejt u tal-gass lil hinn mill-kosta fl-Unjoni, l-Istati Membri għandhom jippubblikaw b'mod regolari t-tagħrif imsemmi fil-punt 2 tal-Anness IX tad-Direttiva 2013/30/UE skont l-Artikolu 24 ta' dik id-Direttiva. Format komuni u d-dettalji tat-tagħrif li l-Istati Membri għandhom iqiegħdu għad-dispożizzjoni tal-pubbliku għandhom iħaffu t-tqabbil transfruntier tad-dejta,
(5)
Il-miżuri previsti f'dan ir-Regolament huma skont l-opinjoni tal-Kumitat Konsultattiv dwar is-Sikurezza tal-Operazzjonijiet taż-Żejt u tal-Gass lil hinn mill-Kosta,
ADOTTAT DAN IR-REGOLAMENT:
Artikolu 1
Suġġett u kamp ta' applikazzjoni
Dan ir-Regolament jispeċifika formati komuni għall-affarijiet li ġejjin:
(a)
ir-rapporti mill-operaturi u s-sidien tal-impjanti taż-żejt u tal-gass li jinsabu lil hinn mill-kosta lill-awtoritajiet kompetenti tal-Istati Membri skont l-Artikolu 23 tad-Direttiva 2013/30/UE;
(b)
il-pubblikazzjoni tat-tagħrif mill-Istati Membri skont l-Artikolu 24 tad-Direttiva 2013/30/UE.
Artikolu 2
Perjodu ta' referenza u d-dati tat-tressiq tar-rapporti
1. L-operaturi u s-sidien tal-impjanti taż-żejt u tal-gass li jinsabu lil hinn mill-kosta għandhom jibagħtu r-rapport imsemmi fl-Artikolu 1(a) fi żmien għaxart ijiem tax-xogħol minn meta jseħħ l-avveniment.
2. Il-perjodu annwali tar-rappurtar għat-tagħrif imsemmi fl-Artikolu 1(b) għandu jkun mill-1 ta' Jannar sal-31 ta' Diċembru, u dan għandu jibda mis-sena kalendarja tal-2016. Il-format komuni għall-pubblikazzjoni għandu jintuża biex it-tagħrif meħtieġ skont l-Artikolu 24 tad-Direttiva 2013/30/UE jiġi ppubblikat fuq is-sit tal-Internet tal-awtorità kompetenti sa mhux aktar tard mill-1 ta' Ġunju tas-sena ta' wara l-perjodu tar-rappurtar.
3. Il-formati stabbiliti fl-Anness I u fl-Anness II għandhom jintużaw għar-rapporti u l-pubblikazzjoni msemmija fl-Artikolu 1(a) u (b) rispettivament.
Artikolu 3
Dettalji tat-tagħrif li għandu jinqasam
L-Anness I jistabbilixxi d-dettalji tat-tagħrif li għandu jinqasam skont il-punt 2 tal-Anness IX tad-Direttiva 2013/30/UE.
Artikolu 4
Dħul fis-seħħ
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-13 ta' Ottubru 2014.

Labels: 12
1
14
20